Waar kan mens lekker in Afrikaans eet?Argieffoto ter illustrasie (Foto: Unsplash/Alex Holyoake) Soos almal weet, gaan eet lankal nie meer net oor eet nie – dit gaan oor samesyn, familietyd, vieringe en die mense wat saam met jou om die tafel sit. Daar is ook min dinge so lekker soos die geselsies wat om ŉ heerlike bord kos aangeknoop word – veral as dié geselsies in jou moedertaal kan plaasvind. Daarom is Maroela Media op soek na restaurante, enige plek in Suid-Afrika, waar jy tuis voel in Afrikaans, met ŉ spyskaart in Afrikaans, en wat jou in Afrikaans bedien. André Brink, ŉ oudjoernalis van Eversdal in Kaapstad met ŉ liefde vir Afrikaans, het met die idee vorendag gekom om ŉ lys van restaurante op te stel waar jy gemaklik Afrikaans kan praat. Brink sê hy het opgelet dat baie restaurante nie die opsie van ŉ Afrikaanse spyskaart of diens het nie, en dat dit vir hom hartseer is. “Ek het aan hierdie idee gedink veral omdat my kinders op Stellenbosch studeer het, en daar nou soveel moleste oor Afrikaans aan die gang is. En selfs daar is net hier en daar restaurante wat Afrikaanse spyskaarte het. As jy in Kaapstad ingaan en jy praat Afrikaans in ŉ restaurant, is dit kompleet of jy ŉ vreemde taal praat.” Brink sê hy is nie kwaad daaroor nie, en wil nie baklei nie, maar dat hy graag van meer plekke wil weet waar hy in Afrikaans kan eet. “Dit hoef ook nie restaurante wees wat eksklusief Afrikaans is nie, maar ook eetplekke wat tweetalige spyskaarte het of waar jy kan kies in watter taal jy bedien word.” Hy sê Afrikaans is nie ŉ taal waaroor ŉ mens behoort skaam te wees nie. Hy lees ook graag in Afrikaans en meen as daar Afrikaanse instruksies op medisynebottels kan wees, daar maar Afrikaanse spyskaarte in eetplekke ook kan wees. As jy weet van lekker eetplekke met ŉ Afrikaanse spyskaart en/of Afrikaanse diens, enige plek in Suid-Afrika, vul dit op die onderstaande vorm in. Laat weet ons ook as jy al mooi oorspronklike Afrikaanse name vir Engelse disse op dié spyskaarte teëgekom het. Ons sal na almal se voorstelle kyk en ŉ lys publiseer van restaurante waar jy gemaklik in jou eie taal kan uitspan.